Shavkat Mirziyoev «Samarkand city» qurilishiga doir loyihalar bilan tanishdi

Prezident Shavkat Mirziyoev 18 avgust kuni Samarqandda shahar infratuzilmasini rivojlantirishga doir loyihalar bilan tanishdi. Bu haqda O`zbekiston Respublikasi Prezidenti Matbuot xizmati xabar qilmoqda. 
Ma`lumki, Amir Temur ko`chasining ikki yonida qariyb 14 gektar maydonda «Samarkand city» bunyod etish rejalashtirilgan. 2017-2020 yillarga mo`ljallangan tadbirlar dasturi doirasida amalga oshirilayotgan mazkur loyiha Samarqandning turistik salohiyatini zamon talablari darajasiga ko`tarishga qaratilgan. Bugungi kunda xorijlik investorlar jalb etilib, bir nechta shartnoma va bitimlar imzolangan.
Samarqandning hozirgi sayyohlik salohiyati tarixiy qadamjolar hisobiga. «Samarkand city» zamonaviy turizm markazi bo`ladi. Dunyoda nimaiki xizmat turlari bo`lsa, bu erda muxayyo bo`lishi kerak. Bu erdagi inshoot va ko`ngilochar maskanlar muntazam ishlashi, xarajatni oqlab, daromad keltirishi zarur, dedi Shavkat Mirziyoev. 
Prezidentimiz Samarqand shahri Bosh rejasini xorijlik mutaxassislar bilan birgalikda loyihalashtirish, katta mehmonxonalar bilan birga sayyohlar uchun kichik-kichik otellar ham bunyod etish zarurligini ta`kidladi.
Samarqandda yo`llar, binolar, transport infratuzilmasi, o`rindiqlargacha - hamma-hammasi chuqur o`ylanishi, insonlar uchun qulay bo`lishi lozim, dedi davlatimiz rahbari.